Александр ДОРОНИН

ПУЛО МАРТО УЦЯСКА

Ёвтнема

Икелень 10-це «б» классось, кона кафесэ тешкстась школаст прядомсто кеветее иетнень, абунгалесь, мекс Юра Ситкин течис эзь муе эрямосонть паро тарка. Школанть прядызе сырнень медаль марто, эрьва кодамо олимпиадань призёроль, ды вана теть… лавкасо сталмонь кандтниця.
Колмо цяркатнеде мейле кафесь сорнозевсь вайгельтнеде. Ушодсть ёвтнеме, кинь зяро эйкакшонзо ды кодат сынь, зарплатадост ёвтнесть, покшт а покшт кудост-дачаст. Нина Канторина школасо Юра марто ве парта экшсэ аштесь, ёлганя тейтерель. Ней весенень эль содавсь. Улозо новолезь, чертнень таркас прясонзо — кудряв парик, рунгозо теке овтонь. Эри Нина Тюменьсэ, покш нефтебазань прявт бухгалтер. Эрьва кизна оймсекшни Сочисэ, козонь стявтсь колмо этажсо кудо. Ули самолётозо. Митя Самаркин, школасо сон ансяк сокссо ардтнеме маштсь, университетсэ психологиянь факультетэнь декан. Икелень выпускниктнень ютксо ульнесть врачт, инженерт, вейкесь натой драмтеатрань артистэль. Ськамонзо Юра Ситкин «лембе» таркавтомоль.
— Уцяскась аволь профессиясо ды сюпавчисэ, — мерсь Коля Чуваркин, конанень, улема, Ситкин ладсо, прянть а мейсэль шнамс. — Тынь, оят, Юрань лия ёндо онкстынк: мезе мельгаяк сон а пансекшни, натой апак урьваксто. Уцяскав…
— Уцяс-кав, уцяс-кав! — цяпазевсть класснэк.
Митя Самаркин натой киштеме лиссь. Пильгетнесэ истят «крендельть» менчесь, кодат лавкастояк а рамат. Одсто а стяко сокссо весень кадныль.
— Алкукс, мекс те шкас а урьвакстат? Паряк, мезетькак сэреди? —Юрань бокас нерьгстызе Чушкина Оля –– икелень старостаст, ней, марсевсь, вете эйкакшонь ава, — сонсь цяхсо пейдезевсь.
— Саранонь весе мазыйкатне кедьсэнзэть, мейс семиянь ашконть кирьгас понгавтомс? Гы-гы-гы-гы!.. — атяка галакс пижнезевсь кафень келес Митя, то бишь Дмитрий Иваныч Самаркин. Галстуконзо зепес тонгизе, чамаванзо ливезь чудсь.
Ситкин лавтовсо лыхадсь: истямс истя, ды эрямо а весе маштыть… Ялгатне кармасть тонавтомонзо, кода виде китнень мукшномс, пулодо цопадемс уцясканть-нармуненть.
Колмо иеть Юра тонавтнесь филологиянь факультетсэ. Тевензэ мольсть шождасто — эрзянь келенть ды литературанть вечкилинзе. Тесэ сайсь ды эзь карма лекцияс яксеме. Тонавтыцянь профессиясь эзь тукшно мелезэнзэ эли лияталь тувталось? Прянзо сиведизе лавкасо сталмонь кандтницякс ды лияв-ков туеме эзь капша.
Теде арсемстэ Юра эзь фатяяк, кода кафентень ськамонзо кадовсь. Ваксозонзо лоткась официанткась, кармась столенть пурнамо.
— Мон молян сетнень ёнов, кить уцяскавтомот? — пшкадсь сон мазый од авантень.
— Тунь а молят, — апак учонь кевкстемадонть тонанень а ён теевсь. — Цёра кода цёра, пильге-пря марто.
Теде-тонадо кортазевсть. Лиснесь, кавонест ве шкань, школасткак прядызь ве иестэ.
— Мирде экшсат? — варсодезь варсодсь Ситкин.
— Арась, — потазевсь официанткась. — Мезе, те тонь талновты?
— Монь лемем Юра, а тонь кода? — эзь кадо од аванть Ситкин.
— Мельган Аня сеерить.
— Ули цёра ялгат? Ну, кинь марто удсят…
— Тунь визькстэмат, мастачей, — киштезевсть Анянь мако турванзо. — Ванса, авань удалкст онкстнят.
— Аня, саты теть лавгамс! Пурныть пенчтнень-вакантнэнь ды — кухняв. Сынь оштё ёрвалдомат. Течи субута, шка кудова сралемс, — пижакадсть авантень пидема-анокстамо таркастонть.
Официанткась шлязь шлявсь Юрань вакссто.
Квартирав апак капша эскелямсто Ситкин мурнесь эсь прянзо: «Тесэяк уцяскань нармунесь пулодо эзь кундаво. Улема, чаволкаекс ловимим…».
Ушосонть кизэнь лембе чокшне. Каршонзо кутмордазь мольсть од ломанть. Пейдсть-мизолдсть, теке винасо каванязельть. Ардсть автобуст ды троллейбуст, келей проспектэсь сэрьс тол потсоль. Ськамонзо Юра киненьгак эзь эряво.

***

Авазо пингень перть плита экшсэ. Кудосояк, столовойсэяк, косо пидицяль-паницяль. Тетязо Юрань мельсэ а ашти, се ульнесь пожарникекс, палсь кудонь мадстемстэ. Столь экшсэ Юрань каршо озадозесь, од тетязо, кона авадонзо одоль, апак учо кевкстемасо нерьгстызе:
— Ламо теть пандыть? Трёшникть? Бути а сатыть чондатнеде, сындест монь оно зяро, — ды таргась зепестэнзэ ярмак пачка. — Вешть, течи мон чевте седеян.
Од тетясь важодсь дальнобойщикекс, покш фургонсо васоло рейска ардтнекшнесь. Улема, пандсть тензэ а беряньстэ.
— Чондатнеде вана кува пешкединь, — вить кедьлапушкасонзо ахолдась кирьга икельга. — Виде, сазороть, Викань, оштё тонавтома. Пединститутось зепень эрьва ковсто чамдтни. Теде иля стувтне, лавкань азор.
— Эйстэнк конатась котлетатнень сэвинзе? — кортамонть лоткавтомга пшкадсь кудазоравась.
— Пекстык кургот, сыре карго! — од тетясь натой пенчензэяк столь лангс ёртызе. — Эйсэть кияк а токши, марят? — ды лиссь коридоров таргамо.
Юра мельганзо кирнявтыксэль — авазо кедте кундызе.
— Иля педсе, цёрам. Чей несак, сон копордазь, уцят нолдасы.
— Мон невтьса тензэ, кие тесэ покшось!.. Кадык икелень нинстэнь туи, парь пеке кондукторшантень. Эка, ярмаксо эйсэнек тандавтни. Марсинь, кода сынст нажовакшны. Керш рейсэнь тейнезь…
— Тюрьгадат, Юра, мартонзо — кутузкас озавттанзат. Адя уш чатьмонть, — авазо путсь икелензэ пельстопка ашо вина. — Копордык ды мадть. Монень валске ранаяк туема — столовойсэнек свадьба ютавтыть. — Ды сеске вайкстнезевсь: — Мейс Вика кувать а сы? Алуж, паряк, мусь ды мартонзо ошка азгонди?
— Аваломантнень теке уцяскаст. Касыть-кепетить — ды уш цёрань кавалалов пряст эцить. Теде саты, молян чиреман.
— Чиремть, чиремть, цёрам, валскесь чокшнеденть превей, — кудазоравась кармась столень пурнамо.

***

— Юра, адя пурнак, тозонь уш народ пуромсь, — Ситкинэнь пувтызе шабраст, Мария Семёновна. Сырькаентень стака кансттнэ а кандтневить, текень кисэ эрьва субутасто сон сайни Юрань лавкав.
— Мон нейке, Марь Семённа, — Ситкин кирнявтсь диванонть лангсто, ушодсь чаманзо шлямо. Кудост чаволь — од тетясь, нать, автобазасо, Викаяк институтов ранаяк тукшны. Симсь кельме чайде ды капшазевсь икелень тонавтыцянзо мельга.
— Юра, зонт сайть, ушосо пиземе моли! — васенце этажсто тензэ пижакадсь сырькайнесь.
Подъездэнть икельга, лазнотозь асфальтканть, чудсь рудазов ведь.
Пиземесь куш виевель, Юра сонзэ мерят эзь маряяк. Мария Семёновна эль кенерсь мельганзо — оймезэ эзь таргсеве. Лексесь сон стакасто, теке мештензэ лангс покш кевть вачказельть. Лавкась, косо ярсамопельтне микшневсть пенсионертнэнень, кудост эйстэ а васололь.
Мария Семёновна ветясь школасо география, уроконзо вейке-вейке ёнов а молицяльть, сеедьстэ тонавтницятнень сайниль кинов ды экскурсияв. Ней эрясь ськамонзо, мирдезэ тоначисэль, вейкине тейтерезэ, Зоя, Челябань заводсо важодсь, варштамонзо чуродо весть сакшнось. Аванзо эстензэ саиксэлизе, ды Мария Семёновна тонадсь Саран ошонтень, косо пингензэ ютавтызе.
Лавка икеле Юра тачкантень путызе васня консерва марто коробканть, лангозонзо — почт марто кескавненть. Вельтинзе брезентсэ, ушодсь пикскесэ тапарямост.
— Азё квартиразон ускить, а мон чиполас аран. Сахар мельга. Сонзэ зярс а миить, — мерсь сырькаесь Юранень.
Зярдо Ситкин тусь, икелень тонавтыцясь арсезевсь эйстэнзэ: «Кодамо чевте оймекс ульнесь эйкакшшкане, нейгак истямо. Обуцятнень аволь таркатне полавтнить — тетятнень-аватнень пельде сынь сайневить. Паро ломанекс чачсь — вана мейсэ уцяскась…».

Лавкась, косо Юра грузчикель, заводонь цехшка. Пештязь эрьва кодамо товарсо. Алце этажсонть — ярсамопельть, верцесэнть — оршамкат-коцтт, эйкакшонь налкшкеть, фарфор, кумбат-мезть. Ломантне вечкить тантейстэ ярснеме ды мазыйстэ оршнеме, ды эйстэст аволь эрьватась ярмак мартоль. Совсильть ванномо-сявадомо, сельмест чийнезь чийнильть. Тень неемстэ Юрань седеезэ кирьмицявкшныль.
Микшницятнеяк кода микшницят — бойка кель ават. Мештевть-куявт, куш выставкас саить. Ящикень кандтнемстэ Юра свал мартост налксекшни. То паласынзе-кутмордасынзе, то потест штюпасынзе. Вана нейгак сон сувтемешка сыр кирькс вейкенть икелев клавцкадсь, сонсь оляс нолдазь айгорокс цяхазевсь:
— Ольга Даниловна, пукшот теке куяв тувонь удалкст! Ашолт мерицят!
— Оргодть ваксстон, апак пичкавто бука. А неят — икелень кувака чипола. Азё коптязь сывель совавтт, а то тевтеме кадсамак.
Фруктань отделс покш арбузонь кандомсто Ситкин мерсь весенень марямга:
— Ирина Петровнань потедензэяк покш. Сави кавтов керямс — рамицянтень а кепедеви.
Микшницясь вачкодизе кутьмере ланга — Юра цють эзь пульзяво. Содак кинь лангсо раксемс!
Аватне семс пейдсть, зярс лавкань азоравась, Галина Ивановна, эзь серьгеде:
— Юра, машинань чамдомо листь! Кши усксть. Кавто сельмесэ вант, а то ашо буханкатнень салавтсыть. Исяк кавто лотокт эзть сато. Тувако бомжтнень пансить — лавкам икелев ранаяк пурнавсть, тастатне.
Кшинь усксиця машинантень умок самаль, ды мекс-бути кирдевсь сон. Теде Юра кевкстизе ветицянть. Се ожо пейсэнзэ чикоргадсь:
— Заводсонть электричества арасель, сонтемензэ — а трынт а прынт, тонсь содат. Мезе, ськамот кандтницясь?
— Мекс ськамон, тонь ков тейтян? Те аволь ансяк монь безарьксэсь.
— Сестэ сынст мельгаяк вант — сельгень прамс буханкатнень таргсесызь, — машинань ветицясь кедьсэ аволдась нулав-валав цёратнень пелев, конат, нать, Юрань учость. Ды алкукс, вейкесь мольсь ваксозост, кирнэзевсь:
— Ситкин, суликашка а ливтят?..
Кедензэ тарность, чамазо румозь. Якшамонть лангс апак вано, пильгесэнзэ варяв сандалят, сонсь ве панарнэсэ.
— Ялгат кудов саить — пелян, Галина Ивановна полиция тердевти. Ды суликадонтькак… Винань заводом арась, — идесь прянзо Ситкин. — Азёдо сраледе…
Тесэ, алкукскак, ваксозост лоткась машина, эйстэнзэ лиссть резинань дубинка марто ниле сэрей цёрат ды адя пурнавозтнень чавомо.
«Нетне уш киненьгак а идевить — ёмаськеть», — апаркстомсь Юра ды кепедсь лавтовонзо лангс кши буханка марто чувтонь покш лоток. Прянзо велявтызе шофёронть пелев, мерсь:
— Сестэ эно теске кадовт, монсь совавтнесынь.
Кандтнинзе кшитнень, кузсь омбоце этажос, промтоваронь отделэнтень. Ды тесэ эртевсь кафень официантканть эйс.
— Аня, тон кода тей понгить?
— Я, уш лавкаваяк тень а яксемс… Платиянь рамамо совинь, аволь тонь лангс ваномо, — од авась сивестэ саезь понкс пильге пес онкстызе Ситкинэнь пацьказь комбинезононзо ды поладсь сэтьместэ: — Совак тень инжекс, спецовкат лопавтьса-муськса. Ды костясаяк.
— Паро, — алтась Юра, –– сы недлянть ютксто  сован. Кавто оля чить кадовсть те иень отпускстонть.
— Ну, бути истямо сюпават, кургот иляк автне. Васня, нама, гайгстак, — мизолгадсь Аня ды ёвтызе телефононь номерэнзэ.
Теньс фатязь, лавкань азораванть сельмечирькензэ киштезевсть.
— Те кралянть косто содасак? — кежевстэ пшкадсь сон Ситкиннэнь.
— Ве классо тонавтнинек. Умок те ульнесь, кеветее иеть ютасть, — манчесь Юра.
— Сон монь маласо эри. Мирдезэ студентка лангс урьвакстсь, эйкакш марто кадызе. Рудазов кафесэ важоди, пайстомось.
— Бути официантка, сон уш а ломаньгак? — кепединзе чеченанзо Ситкин. — Сестэ моньгак, куш инжекс а весть тердтнимик, мезекскак а ловат?
— Кежсэ пейть иля човсе, Юра. Тонсь содат, седеезэнь педить. Ды мон аволь ямонь-котлетань кандтниця — коммерсантка, теде иля стувтне.
Колазь ёжосо Ситкин валгсь алце этажос, Анянь вешниксэлизе — се мерят ведьс ваясь.
Кудов велявтсь талай чокшне. Потмо ёндо пекстазь кенкшенть тензэ панжизе Вика сазорозо. Сельмензэ таргозезельть — улема, самозонзо авардсь.
— Мень укскат пупсидизь, ней чей аволь кизэ — тарьксэв сёксь?
— Тенень тувталон, леляй, улить. Адя васня андтан, вачодо кунсоломон а кармат.
Юра тонгизе пиджаконзо шкапс, ютась паникудос. Ярсамодо мейле Викань озавтызе диванс ды икелензэ стядо аштемстэ кевкстсь:
— Ды кодат тувталот, сазорка? Берянь оценкат теть путсть? Истяяк эрси. Тарьксэсь а покш, оценкатне витевить. Да, мекс кудосо эзить удо?
— Тон матедевкшнить, зярдо оям кедьстэ велявтынь.
— Ёвтыка оят лемензэ, кевкстьса, мекс кирдевтинзить. Ломань кедьга иля лыта, квартират ули, ды ней, видьстэ ёвтамс, ошканть якамодонтькак пелят. Сехте пелькс — тейтертнень туртов. Легковушкас сеске тонгтадызь…
— Монь лия мелявксом, — аварьгадсь Вика.
Ды кармась ёвтнеме ве преподавательде, кона панси мельганзо. Вечктян, келя, Вика, арсян загсов саеметь. Сонсь урьвакстозь…
— Теде кияк соды? — ацирьгадсь Юра.
— Курснэк содыть… Тон, леляй, пожарт иля кепсе, кодаяк минсь, — энялгадсь тейтересь.
— Мон тензэ истямо толпарго гувкадян — рашкоютконзояк пултасы. Теде саты, азё мадть, ванды теть ранаяк стяма.
Юра пелевес нувсесь тарка лангсо — удомась кодаяк эзь педя. Нуваземсь валске малав, зярдо уш менель тештетне ёматотсть. Стясь, шлясь-нардась ды капшазевсь пединститутов, ков Светотехстройстэ ардомась аволь шождатнестэ — васня эрявсь автобусос озамс, Гагаринэнь ульцясо — троллейбусос. Валгома таркастонть кавтошка вайгельпеть ялго молема.
Сотовойстэ Юра гайневтсь лавкав. Галина Ивановнань мельс тукшность энялдыцятне, а уш бути ломанесь шкастонзо а лисиль тарказонзо — ловт, панезель.
— Тон аволь официантканть марто налксеме кадовить? Вант ва, кой-мезеть керявтса, — телефононтень кирнэзевсь мельганзо пансиця довась.
Ситкиннэнь савсь видькстамс, косо сон ды мейс.
— Те бусурманонть мон содаса, тюрьмань кашанть весть уш варчнизе. Одсто-порасто. Ялганзо марто шабра велетнестэ реветь печксемс салсекшниль. Миевтьсызь сывеленть рынкасо — вана теть ярмакт-ярмашкеть. Окойники кундазельть.
Биологиянь факультетэсь, косо Вика тонавтнесь, — пединститутонть песэ. Меельце иетнестэ ваксозонзо кепедсть валдо вальма марто сэрей общежития. Ошонь студенттнэнь тов эзть сайне — квартираст, марят, улить. Кодат уш квартирадо кортамот, студенттнэстэ ламотне семияст марто эрясть чувтонь бараксо эли Ситкинмезень кондямо «хрущёвкасо», косо а ведь, а газ. Газонь баллонтнэнь кирдсть вальмало, веденть колонкасто кандтнесть.
Преподавателенть зярскак эрявсь учомс –– истя мерсь тензэ деканатсо секретаршась. Натой седеяк пачтясь, мейсэ яксесь сон ды кона ёндо институтов сакшнось. Эзь кевкстеяк, мезекс сон цёрантень эрявсь.
Ситкин лиссь килейпулованть гуекс менчевиця яннэнтень. Ды вана ниленьгеменьшка иесэ тонавтыцясь, мейсэ-бути пештязь дипломатсонзо ахолязь, велявтсь биологиянь факультетэнть пелев. Раужо чама, кичкере судо.
— Шамиль Абдуллович? — стясь каршонзо Юра.
— Самай сон, эзиде маняво. Эряван тенк?
— Пек эряват, дугай. Лекцият шнамо кучимизь, — Ситкин мокшнасо (од шкане боксонь секцияв яксесь, натой разрядозо ульнесь) истя сельме алов варсодизе — се кавортов модантень педясь. — Кепедеметь а карман — тонсь стят, чирязось а покшат. Ды вант, седе иля стувтне, чопача: ков а эряви пачтят, мезе лиссь ютксонок, лангозот тюремщикть узавтан. Сынь питнеть содасызь. Атю, пине! — Юра ношкстась килейпулонть трокс, кува кияк эзь яксе.
Галина Ивановнань икелев рапортонь максыця солдатокс видемсь:
— Живстэ-шумбрасто сынь, директор ялгай. Лекцият арасельть, савсь чавонь кедть велявтомс. Мереде тевс кундамс!
— Лавкань шут, ней татаронь шайкадо орголек. Прязот чапаксонь тюбетейка педявтыть.
— А педявтыть, Галь Иванна. Сон, доцентэсь, взяточник, эсензэ раськень зепеть чамдтни.
— Утом икелев капшак, тосо ялгат пель-КАМАЗ чамдсть.
Почтнэнь кандтнесть колмонест. Оренбургсто усксть паро сортонь ашо товт, истятнэ пек чуросто эрсекшнить.
«Зарплатанть цётс кавтошка кескавт кадовтомс, — ютась Юрань прява. — Улкотькак авам энялдсь: прякат, келя, а мейстэ панемс…»
Ды мекс-бути тензэ Аня официанткась ледстявсь: кода сон чокшнетнень ютавтни, мейсэ кенярксонзо-тарьксэнзэ?
Гайневтсь тензэ роботадо мейле. Трубканть саизе тейтерне.
— Кода леметь, мазыйка? — кевкстизе Ситкин.
— Оля.
— Оля-доля, авать а тердьсак?
— Сон ваннасо шли. Тосто штапо а лади лиснемс, — каятотсь трубкастонть.
Юра озась Светотехстроев ардыця автобусонтень. Валгсь Коваленконь куронтень, тосто Берсеневка веленть ёнов сыргась ялго. Вана Эркаень ульцяськак. Пачкодсь кавто кудотнень ютксо аркантень, тесэ икелензэ дягилень сэрьсэ колмо цёрынеть стясть. Улема, школасткак зярс эзизь прядо.
— Леляй, каика Лужковонь кепканзо, арази а неят, прязонок а мезе путомс, — згилязевсь вейкесь.
— Картузом колмов арсетядо сеземензэ? Сон тенк а саты! — пакетстэнть таргазь шампанскоенть Ситкин цопадизе вить кедьс ды апак пеле каявсь цёрынетнень лангс. Сетнень теке неевтест ульнесь — сельгень прамс чошковтсть маласо школанть пелев.
«Нолготулот, а уш зепеть чамдтнить. Истятнэнь мельга пекстамо кудотне аварькшнить, — эськанзо ризнэзевсь Юра. — Россиясь каладома лангсо, Ельцин президентэнек, суртомо бандитэсь, курок чачома мастортомо кадсамизь. Эх, эрямо, эрямо…»
Эркаень курось латков-лутков, куш асфальтонзо (теде Юра аванзо патянть пельде марсекшнесь, сон теке ульцясонть эри) эрьва ие полавтнить. Човорить чувар марто гравий, валсызь солавтозь гудронсо — вана весе полавтомась. Саран ошонть келес истяня. Кинь витнемань управлениятне тонадсть эрийтнень зепестэ ярмаконь таргсеме, мезекс тенст алкуксонь асфальтось.
Анямезень квартиранть панжизе нилешка иесэ тейтерне. Аванзо ёнов мольсь — ашо чама, кудряв черь. Сельмензэ плошкашкат. Кедензэ венстемстэ мерсь Юранень:
— Мон телефонга мартот кортынь. Лемем Оля. — Ды апак учо Ситкинэнь керязь керизе: — Тетякс тенек сыть? Кармат авань чавомо — милиционерт тердевтян, чарькодить?
Ситкин таргась зепестэнзэ шоколадка, тейтернентень венстемстэ мерсь:
— Монь обуцям, Оля, сэтьмеде сэтьме. Ансяк сетнень лангс кайсеван, кить ломанть манчекшнить.
— Мон мадеме туян, ванды эйдень кужов чоподава эряви стямс.
— Мадть, мадть, ойминем, диванось уш ацазь, — удалце нупальнентень тейтерьканть кедте ветямсто мерсь авазо. — Тантей онт теть!
Сонсь ютась кухняв, косо учость эйсэст сывель марто рестазь модамарть ды топонь прякинеть.
Юра пештизе Анянь бокалонзо, эстензэ нуртясь рюмка ашо вина.
— Кинь кисэ кепедьсынек? — кевкстсь кудазоравась.
— Олянь кисэ. Мазый тейтернесь, сельмензэяк валдот. Кадык покшсто касы ды превейне ули.
— Ней чарькодить, кие мон? Пуло марто уцяска! — сеске пизякадсь Аня, эсензэ чамава поцерьсэ тусть сельведть. Велявтсь кутьмере ёндо, ушодсь нардтнемест.
— Пулось кие, Оля? Ну-у-у, тонсь аздат, мезде ушодыть, — Юра кармась аванть ладсеме. Ды сеске кевкстемасо риштизе: — Икелень мирдеть косо, лия ошов тусь?
— Мекс лия ошов? Саранонь пединститутсо биология тонавты. Кудов чуросто сакшныль, сестэяк кулы иредьстэ. Лангозон кедть кепсиль. Оля, марят, а сонзэ эйкакшось…
— Сестэ кие тетязо? — марязденть Юрань ёжозо колавсь.
— Сон, Урусов лемдезь татарось, кие эно лията. Бес, а ломань. Течи пачтясть тень: кодамо-бути студент-заочник институт маласо кучкоризе. Тар-казо! Оценкань кис ярмакт а карми сайнеме!
Ситкин талайс пекстань кургот аштесь. Эзь сода, кода седе тов ветямс прянть. Окойники мусь мейстэ ушодомс:
— Те кинь квартирась?
— Минек Оля марто. Тетян-аван тенек рамизь. Сынь велень тонавтыцят. Теде мейс кевкстнят?
— Ули истямо бажамом, Аня, — панжизе оймензэ Ситкин, — арсян тыненк ютамо. Кода тень лангс ванат?
— Уш меринь теть: пуло мартоян. Тейтернем пильгалот а карми усксевеме?
Юра пейдезевсь:
— Пулокс мон тееван, тынь — монь уцяскакс, вадря?
— Сестэ вандыке карматано учомот. Олянень тетя эряви, монень — мирде-неже.
Авазо ды сазорозо васня Юрань эзть нолда, мейле чарькодсть: тенст а кирдеви, кармасть чемоданс панаронзо-мезензэ пештямо.
Институтов туемадо икеле Юра тердизе Викань ве пелев, кевкстсь:
— Кода тосо  доцентэнк, пичкси? Мельгат лотки пансемадо, алтан теть.
— Вый, леляй, те тон сонзэ истяня? Пелян, пекставттанзат…
— Мезень кисэ, сазорка? Монень сон — кода а марицянтень пижнематне. Заочникть улить, конат пейть порсть лангозонзо. Сынь, нать, кежесткак пандызь.
— Истя институтнэк кортыть. Ней лекциянзо таркас кинов яксетяно, яла оймсема.
— Вадря тев ушодыде, сазорка, — мерсь Юра, ды Вика марто лиссть квартирастонть.

***

Ютась пельиеде ламо. Ушосонть — тундо, ошось цеця потсо. Ситкинтнэ совасть Пушкин лемсэ парконтень, тесэ апак учо каршост — пединститутонь биологось. Икелень нинзэ ды эйкакшонзо лангс эзь варштаяк, а вана Юрань прясто пильгс онкстызе. Ютась вакскаст, мекев велявтызе прянзо.
— Од ломань, косто некшнитинь? — казямосто кевкстизе Ситкинэнь.
— Аволь «Электровыпрямитель» заводсто? Мон тосо экскурсоводан, — сэтьместэ мерсь Юра.
— Экскурсиява монень а зярдо яксемс. — Ней уш Анянень пшкадсь, икелень нинстэнь: — Од мирде цопадить?
— Ды уш тень коряс а карман кевкстнеметь, — керязь керизе авась.
— Эрь, эрь, тейть мезе мелеть…
Юрат-Анят семс пейдсть доцентэнть мельга, зярс се эзь ёма сельмест  икельде.
— Тон косто сонзэ содасак? — сурсо мештес нерьгстызе Аня.
— Васенцеде неса, — манчесь Ситкин. — Лавкасонок ломантне пивтезь пивтить, весе а приметявить.
— Тей чиеде, атракционось уш вели, — чувтотнень удалдо пижакадсь тенст Оля.
Ситкинтнэ капшазевсть тейтерненть мельга.